b"\n_START_ARTICLE_\nRum\xc5\xa1i\xc5\xa1k\xc4\x97s\n_START_PARAGRAPH_\nRum\xc5\xa1i\xc5\xa1k\xc4\x97s \xc3\xa9s una ciutat lituana (amb una poblaci\xc3\xb3 de 1.700 habitants aprox.), situada a 20\xc2\xa0km a l'est de Kaunas a la riba nord del pant\xc3\xa0 de Kaunas. La part sud de la poblaci\xc3\xb3 (incloent el lloc de naixement del poeta litu\xc3\xa0 Jonas Aistis) es troba sota les aig\xc3\xbces del llac artificial. L'esgl\xc3\xa9sia de Sant Miquel Arc\xc3\xa0ngel de Rum\xc5\xa1i\xc5\xa1k\xc4\x97s del segle\xc2\xa0xviii -reconstru\xc3\xafda al segle\xc2\xa0xix- es va salvar i va ser traslladada al seu actual lloc el 1958, quan es va realitzar el pant\xc3\xa0.\n_START_SECTION_\nHist\xc3\xb2ria\n_START_PARAGRAPH_\nRum\xc5\xa1i\xc5\xa1k\xc4\x97s va ser esmentat documentalment per primera vegada al segle\xc2\xa0xiv. El 1940-1941, va ser creat un camp de concentraci\xc3\xb3 soviet al poble proper Pravieni\xc5\xa1k\xc4\x97s. Despr\xc3\xa9s de 1941, el camp va ser utilitzat pels nazis: al voltant de 700 jueus lituans van ser assassinats pels nazis a prop Rum\xc5\xa1i\xc5\xa1k\xc4\x97s durant la Segona Guerra mundial. L'antiga poblaci\xc3\xb3 va ser inundada pel pant\xc3\xa0 de Kaunas creat a la d\xc3\xa8cada de 1950.\n_START_SECTION_\nMuseu etnogr\xc3\xa0fic a l'aire lliure\n_START_PARAGRAPH_\nRum\xc5\xa1i\xc5\xa1k\xc4\x97s \xc3\xa9s coneguda pel seu excel\xc2\xb7lent museu etnogr\xc3\xa0fic a l'aire lliure, fundat el 1966 i inaugurat el 1974._NEWLINE_El museu mostra la tradici\xc3\xb3 de la vida rural de Litu\xc3\xa0nia en una gran col\xc2\xb7lecci\xc3\xb3 d'aut\xc3\xa8ntics edificis restaurats del poble litu\xc3\xa0 on vivien i treballaven. La superf\xc3\xadcie total de 175 hect\xc3\xa0rees cont\xc3\xa9 140 edificis dels segles XVIII i XIX, amb l'interior i els voltants originals restaurats. Aquest museu va ser creat per ajudar a investigar i preservar les antigues formes de vida. _NEWLINE_Els edificis d'aquest museu que s'exposen representen les principals regions etnogr\xc3\xa0fiques de Litu\xc3\xa0nia: Auk\xc5\xa1taitija, Samog\xc3\xadtia, Dz\xc5\xabkija i Suvalkija. El museu a l'aire lliure allotja els exemples m\xc3\xa9s valuosos de granges lituanes._NEWLINE_El territori del museu \xc3\xa9s un lloc molt popular, on se celebren festes de ball i cants populars. Aquest museu es troba a 18\xc2\xa0km a l'est de Kaunas, a prop de l'autopista V\xc3\xadlnius-Kaunas."